RS กำลังแปลงร่างเป็นธุรกิจความงาม
ถ้าพูดถึง RS ทุกคนจะนึกถึงอะไร? เด็กยุคก่อน อาจจะนึกถึง ค่ายเพลงระดับท็อปของประเทศ และ นักร้องดังๆ อาทิเช่น เช่น เจมส์ เรืองศักดิ์ แร๊พเตอร์ โดม ดีทูบี  ส่วนเด็กยุคใหม่ อาจจะนึกถึง ทีวีช่อง 8 ที่มีเรตติ้งความนิยม เป็นอันดับ 4 ของทีวีดิจิตอล แต่ตอนนี้ RS ไม่เหมือนเดิมอีกต่อไปแล้ว เพราะบริษัทอยู่ในจุดเปลี่ยนสำคัญ ที่กำลังจะแปลงร่างตัวเอง จากสื่อบันเทิง กลายเป็น ธุรกิจเพื่อสุขภาพและความงาม แทน
2 ธ.ค. 2560

RS กำลังแปลงร่างเป็นธุรกิจความงาม / โดย ลงทุนแมน
ถ้าพูดถึง RS ทุกคนจะนึกถึงอะไร?
เด็กยุคก่อน อาจจะนึกถึง ค่ายเพลงระดับท็อปของประเทศ และ นักร้องดังๆ เช่น เจมส์ เรืองศักดิ์ แร๊พเตอร์ โดม ดีทูบี
ส่วนเด็กยุคใหม่ อาจจะนึกถึง ทีวีช่อง 8 ที่มีเรตติ้งความนิยม เป็นอันดับ 4 ของทีวีดิจิทัล
แต่ตอนนี้ RS ไม่เหมือนเดิมอีกต่อไปแล้ว เพราะบริษัทอยู่ในจุดเปลี่ยนสำคัญ ที่กำลังจะแปลงร่างตัวเอง จากสื่อบันเทิง กลายเป็น ธุรกิจเพื่อสุขภาพและความงาม แทน
ปัจจุบัน ธุรกิจหลักของ RS ประกอบไปด้วย
1. ธุรกิจสื่อ (ทีวีดิจิทัล ช่อง 8, ทีวีดาวเทียม 3 ช่อง, วิทยุคลื่น COOL fahrenheit 93)
2. ธุรกิจจัดจำหน่ายเพลง
3. ธุรกิจรับจ้างและผลิตกิจกรรม
4. ธุรกิจสุขภาพและความงาม (Health & Beauty)
ในตอนนี้ธุรกิจเพลง แตกต่างจากในอดีตมาก การทำยอดขายจากซีดีให้เหมือนอดีต เป็นไปได้ยาก เพราะผู้คนต่างเลือกบริโภคสินค้าเพลงทางออนไลน์
ขณะที่ธุรกิจสื่ออย่าง ทีวีดิจิทัล ช่อง 8 แม้เรตติ้งทำได้ดี เป็นรองแค่ ช่อง 7 ช่อง 3 และ Workpoint แต่ความเสี่ยงก็มีสูง จากการแข่งขันที่รุนแรง เพื่อแย่งค่าโฆษณา รวมถึงการเติบโตของสื่อออนไลน์ ที่เข้ามาแย่งพื้นที่เช่นกัน
เมื่อสภาพแวดล้อมเปลี่ยนไป RS จึงต้องหากลยุทธ์ใหม่ เพื่อความอยู่รอด ซึ่งก็ได้พยายามปลุกปั้น ธุรกิจ Health & Beauty ขึ้นมาเป็นความหวังใหม่ โดยบริหารงานภายใต้ บริษัท ไลฟ์สตาร์ จำกัด มีผลิตภัณฑ์ครอบคลุม ตั้งแต่บำรุงผิว ดูแลเส้นผม และอาหารเสริม
ตลาดความงามของไทยนั้น เมื่อปี 2559 เติบโตกว่า 6.5% มีมูลค่าอยู่ราว 154,000 ล้านบาท โดยผลิตภัณฑ์บำรุงผิว มีสัดส่วน 46% และผลิตภัณฑ์ผม มีสัดส่วน 19% ตลาดมีแนวโน้มที่ดี และ RS ก็ลงมาเล่นในสินค้าที่มีความต้องการสูง
มาดูกันว่า ขณะนี้โครงสร้างรายได้และกำไร ของบริษัท เป็นอย่างไร?
ปี 2559 รายได้รวม 3,125 ล้านบาท กำไรขั้นต้น 794 ล้านบาท แบ่งเป็น
ธุรกิจสื่อ รายได้ 1,814 ล้านบาท กำไรขั้นต้น 247 ล้านบาท
ธุรกิจเพลง รายได้ 322 ล้านบาท กำไรขั้นต้น 118 ล้านบาท
ธุรกิจ Event รายได้ 753 ล้านบาท กำไรขั้นต้น 339 ล้านบาท
ธุรกิจ Health & Beauty รายได้ 228 ล้านบาท กำไรขั้นต้น 169 ล้านบาท
ปี 2560 (9 เดือน) รายได้รวม 2,605 ล้านบาท กำไรขั้นต้น 981 ล้านบาท แบ่งเป็น
ธุรกิจสื่อ รายได้ 1,350 ล้านบาท กำไรขั้นต้น 295 ล้านบาท
ธุรกิจเพลง รายได้ 194 ล้านบาท กำไรขั้นต้น 108 ล้านบาท
ธุรกิจ Event รายได้ 139 ล้านบาท กำไรขั้นต้น 59 ล้านบาท
ธุรกิจ Health & Beauty รายได้ 923 ล้านบาท กำไรขั้นต้น 612 ล้านบาท
จะเห็นได้ว่า ธุรกิจ Health & Beauty ของ RS มีการเติบโตสูงมาก คาดว่าทั้งปี 2560 จะมีรายได้อย่างน้อย 1,200 ล้านบาท โดยปัจจุบัน ธุรกิจนี้ก็เป็นตัวทำกำไรสูงสุดของบริษัท ซึ่งมีอัตรากำไรขั้นต้นที่สูงมาก (ราว 65-70%)
ถือว่ากลยุทธ์ของ RS ประสบความสำเร็จในระดับหนึ่งแล้ว
สิ่งที่ทำให้เป็นเช่นนั้นคือ RS อาศัยความได้เปรียบจากการที่มีพรีเซนเตอร์ และสื่อซึ่งมีฐานคนดูค่อนข้างสูงอยู่ในมือ จึงใช้มันเป็นช่องทางขาย และโฆษณาผลิตภัณฑ์ตัวเองซะเลย ซึ่งก็ได้ผล ยอดขายโตกระฉูดอย่างที่เห็น
ทำให้ล่าสุด ผู้บริหาร RS ได้เตรียมทำเรื่องกับตลาดหลักทรัพย์ ขอย้ายหมวดอุตสาหกรรม จากสื่อ ไปอยู่ พาณิชย์ ในเร็วๆ นี้
เมื่อย้ายไปอยู่สนามแข่งขันใหม่ ย่อมเจอคู่แข่งใหม่ๆ ตลาดย่อมมอง RS เปลี่ยนไป จากเดิมที่เราอาจจะเทียบ RS กับหุ้นอย่าง GRAMMY หรือ WORK ต่อไปอาจจะต้องหันมาเทียบกับ BEAUTY หรือ KAMART แทน
ในช่วงเวลาที่หลายบริษัทเจอความท้าทายจากเทคโนโลยีใหม่ๆ ที่เข้ามาแย่งส่วนแบ่งตลาดเดิมไป ธุรกิจถึงทางตัน แต่ละคนก็พยายามเฝ้าหา New S-Curve ให้กับตัวเอง
RS ถือเป็นอีกหนึ่งตัวอย่าง ที่หาแนวทางการเติบโตใหม่ โดยใช้ประโยชน์ ต่อยอด จากทรัพยากรเดิมที่ตัวเองมีอยู่ในมือ
เรื่องนี้ให้ข้อคิดได้ว่า ของบางอย่างที่อยู่ในมือ อาจเหมือนก้อนหินที่ดูภายนอกแล้วไม่มีค่าอะไร แต่ถ้าเราหาเหลี่ยมมุม และลองพลิกขึ้นมา เราอาจจะพบว่าก้อนหินนั้น จริงๆ แล้วอาจจะเป็นเพชรก็เป็นได้..
หมายเหตุ บทความนี้ไม่ได้ชี้นำให้ซื้อหุ้นตัวนี้ การลงทุนมีความเสี่ยง โปรดศึกษาข้อมูลก่อนตัดสินใจลงทุนทุกครั้ง
----------------------
<ad> อยากมี “กิจการ” แต่ขาดเงินทุน แค่มีบ้าน หรือ คอนโด ปลอดหนี้ มาแลกเป็นเงินทุนได้ ดอกเบี้ยต่ำเฉลี่ย 3 ปีแรก 5.55% สินเชื่อมอร์เกจพาวเวอร์ ธนาคาร ซีไอเอ็มบี ไทย 
----------------------
Reference
-
-
-